SANPArke ontken onwettige leeujagArgieffoto Foto: godiscoverabroad.com SANParke het ontken dat hulle twee “problematiese leeus” uit die Kruger-wildtuin verwyder het om in ŉ privaat gebied gejag te word. “Daar is geen verwantskap tussen die Kruger-wildtuin en diegene wat betrokke is by die jagaktiwiteit nie,” het Abe Sibiya, besturende direkteur van die wildtuin, Dinsdag in ŉ verklaring, gesê. Sibiya sê die wildtuin het nie die leeus verwyder sodat hulle iewers anders gejag kon word nie. Hy sê ŉ brief het die afgelope paar maande die ronde gedoen met vervalsde handtekeninge van bestuur van die wiltuin. Dié brief keur glo ŉ jag binne die Makuya-wildreservaat in Limpopo toe. “Sekere individue het die Kruger-wildtuin se naam en van sy sleutelwerknemers gekoppel aan gewetenlose jagondernemings, om sodoende niksvermoedende kliënte te lok,” het hy gesê. SANParke se omgewingsmisdaadbeamptes ondersoek die bedrieglike advertensie en brief. -SAPA